পেশিশক্তির প্রদর্শনী সাজিয়েই ক্ষমতায় এসেছিলেন নরেন্দ্র মোদি। সেই হিসেবে তাঁর টু-ডু লিস্টের ওপরের দিকেই ছিল সেনা, নৌ ও বিমানবাহিনীর সক্ষমতা বাড়ানোর বিষয়টি। সামরিক বাহিনীর বিভিন্ন কর্মকাণ্ড সামনে নিয়ে এসে দৃষ্টি ঘোরানোর চেষ্টা করলেও সফল হননি মোদি। এরই মধ্যে অভিযোগ উঠেছে, প্রতিরক্ষা সরঞ্জাম কেনাকাটার স্বাভাবিক প্রক্রিয়া ভেঙে ফ্রান্সের কাছ থেকে ৩৬টি রাফায়েল যুদ্ধবিমান কিনছে মোদির সরকার। অর্থমূল্যের দিক থেকে এই কেনাকাটা প্রায় ৫৯ হাজার কোটি রুপির। কংগ্রেস আপত্তি তুলে বলেছে, তাদের সময়ে করা চুক্তিতে প্রতিটি যুদ্ধবিমানের পেছনে যে পরিমাণ অর্থ ব্যয়ের হিসাব ছিল, তার তুলনায় প্রায় তিন গুণ বেশি অর্থ খরচ করছে মোদির সরকার! আর বর্তমান চুক্তি অনুযায়ী, এই পুরো কেনাকাটার ইন্ডাস্ট্রিয়াল পার্টনার হিসেবে থাকছে অনিল আম্বানির রিলায়েন্স গোষ্ঠী। অথচ অনিলের সংশ্লিষ্ট সেই কোম্পানির প্রতিরক্ষাসংক্রান্ত কাজের কোনো অভিজ্ঞতাই নেই! নিন্দুকেরা বলছেন, ব্যবসায় বিপর্যস্ত অনিল আম্বানির পকেট ভরাতেই এই চেষ্টা মোদির।